Cyfrifiadureg gyda Diogelwch a Fforenseg (BSc) - Astudio - Prifysgol Caerdydd
Dysgwch sut i ddiogelu buddsoddiad sefydliadau drwy ddeall yr egwyddorion, yr adnoddau a'r technolegau sydd eu hangen i gadw eu systemau'n ddiogel.
Byddwn yn eich annog i chwilio am leoliadau gwaith dros yr haf i'ch helpu i ddatblygu eich sgiliau proffesiynol. Gall ein Gwasanaeth Gyrfaoedd a Chyflogadwyedd helpu i gynllunio a threfnu lleoliad gwaith ar eich cyfer.
Bydd y modiwlau craidd a gaiff eu haddysgu yn ystod yr ail flwyddyn yn cyflwyno pynciau uwch i chi. Mae modiwlau opsiynol ar gael i ddewis o'u plith, sy'n golygu bod rhywfaint o ddewis ar gael wrth astudio ar gyfer y radd hon. Mae strwythur data a dulliau o'i brosesu'n cael eu harchwilio ymhellach, ac mae algorithmau syml yn cael eu hymestyn i gymwysiadau sy'n gallu cyfathrebu drwy rwydweithiau. Mae'r sgiliau a ddatblygwyd hyd yma'n cael eu defnyddio wrth ymgymryd â phrosiect tîm i ddylunio a gweithredu system feddalwedd ac iddi elfen diogelwch gwybodaeth. Ar yr un pryd, bydd eich gyrfa yn y dyfodol, eich cyflogadwyedd/entrepreneuriaeth a'ch sgiliau proffesiynol yn cael eu gwella wrth i chi ddechrau ystyried bywyd ar ôl y brifysgol.
Yn ystod y drydedd flwyddyn, byddwch yn canolbwyntio ar dechnolegau sy'n dod i'r amlwg a phynciau uwch sy'n aml yn cael eu llywio gan ymchwil yr Ysgol. Mae nifer o fodiwlau opsiynol ar gael i ddewis o'u plith, gan ddibynnu ar eich diddordebau penodol. Byddwch yn ymarfer agweddau proffesiynol ar ddadansoddi fforensig cyfrifiadurol ac yn dysgu'n uniongyrchol gan arbenigwyr mewn diogelwch cyfrifiadurol a gwaith fforensig cyfrifiadurol mewn darlithoedd. Byddwch yn dangos eich dealltwriaeth o ddiogelwch cyfrifiadurol wrth ymgymryd â phrosiect unigol.
Yn ystod y blynyddoedd diwethaf, roedd dros 89% o raddedigion yr Ysgol yn gweithio neu'n astudio ymhellach o fewn chwe mis i raddio.
Dengys ystadegau diweddar fod mwyafrif llethol ein graddedigion yn dilyn eu llwybr gyrfa dewisol ac yn cyflawni swyddi fel Peiriannydd Meddalwedd, Datblygwr y We, Rhaglennydd Cyfrifiadurol, Datblygwr Meddalwedd Cyswllt, Dadansoddwr Busnes a Swyddog Datblygu Systemau. Maent yn mynd ymlaen i weithio i gwmnïau fel Airbus, Amazon, BBC, BT, Prifysgol Caerdydd, Capgemini, Confused.com, Pencadlys Cyfathrebu Llywodraeth y DU, IBM, Lloyds Banking Group, y Weinyddiaeth Amddiffyn, Morgan Stanley, Sky, Heddlu De Cymru a Thomson Reuters. Mae eraill wedi dewis astudio ymhellach neu ymchwilio ym Mhrifysgol Caerdydd neu mewn prifysgolion blaenllaw eraill.